b'\n_START_ARTICLE_\nMartin John Rees\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je na Shrewsbury School in leta 1963 diplomiral iz matematike na Kolid\xc5\xbeu Trinity. Izpopolnjeval se je v ZDA in bil nato profesor na Univerzi Sussexa. Doktoriral je leta 1967. Vrnil se na Univerzo v Cambridgeu, kjer je od leta 1971 do leta 1991 kot Plumeov profesor za astronomijo nasledil Freda Hoylea in bil tudi predstojnik tamkaj\xc5\xa1njega znamenitega Astronomskega in\xc5\xa1tituta (IoA). Med letoma 1992 in 2003 je bil raziskovalni profesor Kraljeve dru\xc5\xbebe in od leta 2003 profesor kozmologije in astrofizike. V letu 1975 je bil profesor astronomije na Greshamovem kolid\xc5\xbeu v Londonu, leta 1979 pa je postal \xc4\x8dlan Kraljeve dru\xc5\xbebe. Je gostujo\xc4\x8di profesor na Imperialnem kolid\xc5\xbeu v Londonu in na Univerzi v Leicestru._NEWLINE_Objavil je prek 500 raziskovalnih \xc4\x8dlankov. Veliko je prispeval k razumevanju izvora kozmi\xc4\x8dnega mikrovalovnega prasevanja ozdaja, tvorjenja in zdru\xc5\xbeevanja galaksij. Njegovo raziskovanje porazdelitve kvazarjev je mo\xc4\x8dno omajalo teorijo mirujo\xc4\x8dega stanja. Med prvimi je predlagal, da velikanske \xc4\x8drne luknje napajajo kvazarje. Velja tudi za priznanega popularizatorja astronomije in znanosti v splo\xc5\xa1nem._NEWLINE_25. marca 2005 so objavili predlog njegovega imenovanja za predsednika Kraljeve dru\xc5\xbebe, narodne akademije znanosti Zdru\xc5\xbeenega kraljestva. 6. septembra 2005 so ga povzdignili v barona.\n_START_SECTION_\nPoimenovanja\n_START_PARAGRAPH_\nPo njem se imenuje Amorski asteroid 4587 Rees.'